Document ID: 32013R1275

ΚΑΝΟΝΙΣΜΌΣ (ΕΕ) αριθ. 1275/2013 ΤΗΣ ΕΠΙΤΡΟΠΉΣ
της 6ης Δεκεμβρίου 2013
για την τροποποίηση του παραρτήματος I της οδηγίας 2002/32/ΕΚ του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια για το αρσενικό, το κάδμιο, τον μόλυβδο, τα νιτρώδη άλατα, το πτητικό σιναπέλαιο και τις επιβλαβείς βοτανικές προσμείξεις
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές (1), και ιδίως το άρθρο 8 παράγραφος 1,
Εκτιμώντας τα ακόλουθα:
(1)
H οδηγία 2002/32/ΕΚ προβλέπει ότι απαγορεύεται η χρήση προϊόντων που προορίζονται για ζωοτροφές, των οποίων η περιεκτικότητα σε ανεπιθύμητες ουσίες υπερβαίνει τα ανώτατα όρια που καθορίζονται στο παράρτημα I της εν λόγω οδηγίας.
(2)
Ορισμένες μακροχρόνιας χρήσης σκευάσματα για τη συμπληρωματική διατροφή των ζώων για ειδικούς διατροφικούς σκοπούς, με υψηλή συγκέντρωση ιχνοστοιχείων, περιέχουν αναπόφευκτα ορισμένες ποσότητες αρσενικού, καδμίου ή μολύβδου που υπερβαίνουν τα καθορισθέντα ανώτατα όρια για τα συγκεκριμένα βαρέα μέταλλα στις συμπληρωματικές ζωοτροφές. Υψηλότερες μέγιστες τιμές για τα εν λόγω βαρέα μέταλλα σε μακροχρόνια χρήση δεν συνεπάγονται, ωστόσο, κίνδυνο για την υγεία των ζώων, τη δημόσια υγεία ή το περιβάλλον, επειδή η έκθεση των ζώων στα βαρέα μέταλλα λόγω της συγκεκριμένης χρήσης για τη μακροχρόνια διατροφή των ζώων είναι σημαντικά χαμηλότερη απ’ ό, τι στην περίπτωση άλλων συμπληρωματικών ζωοτροφών που περιέχουν ιχνοστοιχεία. Ως εκ τούτου είναι σκόπιμο να καθοριστούν για τα εν λόγω βαρέα μέταλλα υψηλότερα ανώτατα όρια γι’ αυτά τα σκευάσματα μακροχρόνιας διατροφής των ζώων, που περιέχουν υψηλά επίπεδα ιχνοστοιχείων.
(3)
Έχουν παραληφθεί στοιχεία που δείχνουν ότι το επίπεδο του αρσενικού στην πρόσθετη ύλη ζωοτροφών ανθρακικός σίδηρος μετά την αλλαγή της περιοχής παραγωγής υπερβαίνει, σε ορισμένες περιπτώσεις, το σημερινό ανώτατο όριο. Προκειμένου να εξασφαλιστεί ο εφοδιασμός της ευρωπαϊκής αγοράς με ανθρακικό σίδηρο είναι σκόπιμο να αυξηθεί το ανώτατο όριο για το αρσενικό στον ανθρακικό σίδηρο. Η αύξηση αυτή δεν επηρεάζει αρνητικά την υγεία των ζώων, τη δημόσια υγεία ή το περιβάλλον, επειδή τα ανώτατα όρια που καθορίζονται για το αρσενικό στις συμπληρωματικές ζωοτροφές και τις πλήρεις ζωοτροφές παραμένει αμετάβλητο.
(4)
Πρόσφατα, το εργαστήριο αναφοράς της Ευρωπαϊκής Ένωσης για τα βαρέα μέταλλα στις ζωοτροφές και στα τρόφιμα (ΕΑΕΕ-HM) διαπίστωσε σημαντική διαφορά μεταξύ των αναλυτικών αποτελεσμάτων που προέκυψαν από την εφαρμογή διαφορετικών μεθόδων εκχύλισης οι οποίες χρησιμοποιούνται σήμερα για τον προσδιορισμό του μολύβδου στον καολινιτικό άργιλο και στις ζωοτροφές που περιέχουν καολινιτικό άργιλο (2). Νωρίτερα, δεν είχαν παρατηρηθεί σημαντικές διαφορές μεταξύ των επιπέδων βαρέων μετάλλων στις ζωοτροφές ανόργανης προέλευσης μεταξύ των διαφορετικών μεθόδων εξόρυξης (3). Τα ανώτατα όρια για τα βαρέα μέταλλα στις ζωοτροφές αναφέρονται «σε αναλυτικό προσδιορισμό του μολύβδου, και η εκχύλιση πραγματοποιείται σε νιτρικό οξύ (5 % w/w) για 30 λεπτά σε θερμοκρασία βρασμού». Συνεπώς, κρίνεται σκόπιμο να προβλεφθεί η χρήση της εν λόγω μεθόδου εκχύλισης για τον προσδιορισμό του μολύβδου στον καολινιτικό άργιλο.
(5)
Όσον αφορά τα νιτρώδη, για τα προϊόντα και τα υποπροϊόντα από σακχαρότευτλα και ζαχαροκάλαμο καθώς και από την παραγωγή αμύλου δεν ισχύει επί του παρόντος ανώτατο όριο. Με βάση τις εξελίξεις των επιστημονικών και τεχνικών γνώσεων, το ίδιο θα πρέπει να ισχύει για τα προϊόντα και τα υποπροϊόντα της παραγωγής αλκοολούχων ποτών.
(6)
Με βάση τις εξελίξεις των επιστημονικών και τεχνικών γνώσεων, είναι σκόπιμο να θεσπιστεί το ανώτατο όριο για το πτητικό σιναπέλαιο στο φυτό Camelina sativa και για τα παράγωγα προϊόντα στο ίδιο επίπεδο με το ανώτατο όριο για πλακούντες ελαιοκράμβης.
(7)
Τα είδη Brassica αναφέρονται μεταξύ των επιβλαβών βοτανικών προσμείξεων εξαιτίας της μεγάλης περιεκτικότητάς τους σε πτητικό συναπέλαιο (εκφραζόμενο ως ισοθειοκυανικό αλλύλιο). Η Ευρωπαϊκή Αρχή για την Ασφάλεια των Τροφίμων (EFSA) συμπέρανε, στη γνώμη της για τα γλυκοσινολικά άλατα (ισοθειοκυανικό αλλύλιο) ως ανεπιθύμητες ουσίες στις ζωοτροφές (4), ότι γενικά υπάρχει συσχετισμός μεταξύ των επιβλαβών επιδράσεων στα ζώα και της συνολικής ποσότητας γλυκοσινολικών αλάτων στη διατροφή. Αν μετρηθεί η ποσότητα ολικών γλυκοσινολικών αλάτων, θα ανιχνευθούν επίσης οι προσμείξεις που προκαλούνται λόγω της παρουσίας προϊόντων που προέρχονται από τα Brassica juncea ssp., Brassica nigra και Brassica carinata. Επομένως, είναι σκόπιμο να διαγραφούν τα προϊόντα των ειδών αυτών, με εξαίρεση τους σπόρους, από το τμήμα VI του παραρτήματος I σχετικά με τις επιβλαβείς βοτανικές προσμείξεις και να καθοριστεί για τις πρώτες ύλες ζωοτροφών που προέρχονται από αυτά τα είδη Brassica το ίδιο ανώτατο όριο για το πτητικό σιναπέλαιο με το ανώτατο όριο για τους πλακούντες ελαιοκράμβης.
(8)
Είναι σκόπιμο να χρησιμοποιηθεί η ονομασία για τις πρώτες ύλες ζωοτροφών όπως προβλέπεται στον κανονισμό (ΕΕ) αριθ. 68/2013 της Επιτροπής, της 16ης Ιανουαρίου 2013, για τον κατάλογο πρώτων υλών ζωοτροφών (5).
(9)
Συνεπώς, η οδηγία 2002/32/ΕΚ πρέπει να τροποποιηθεί αναλόγως.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I της οδηγίας 2002/32/ΕΚ τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Δεκεμβρίου 2013.

Labels: 3
0
1
6